Tenders: 'Almal moet kontrakte publiseer soos W-Kaap' | Netwerk24
Die DA in die Wes-Kaap het 'n beroep gedoen op alle provinsiale regerings in die land om in die provinsie se voetspore te volg om hul Covid-19-tenderproses en kontrakte te publiseer.
Bongikosi Madikizela, provinsiale DA-leier van die Wes-Kaap. Foto: Hermanus Times
Die beroep kom in die lig van die wydverspreide korrupsie in die tenderprosesse vir persoonlike beskermende toerusting (PPE's).
Die Wes-Kaapse provinsiale tesourie het die eerste verslag bekend gemaak oor die provinsie se besteding aan PPE's sedert die pandemie uitgebreek het.
Die verslag bevat al die name van verskaffers, beskrywings van die items en pryse en sal op 'n maandelikse, kwartaallikse en jaarlikse grondslag uitgereik word.
Die provinsiale tesourie het ook 'n sentrale advieskomitee vir verkrygings op die been gebring om departemente by te staan met die aankope van PPE's en die bestuur van
voorraadkettings tydens die koronavirus-pandemie.
Bongikosi Madikizela, provinsiale DA-leier van die Wes-Kaap, het die Wes-Kaapse provinsiale regering geloof dat hy die PPE-verslag bekend gemaak het.
"Die besluit om die besonderhede oor die Covid-19-tenderproses bekend te maak, illustreer die regering se verbintenis tot deursigtige en skoon bestuur. Die DA doen nou 'n beroep op die agt ander provinsiale regerings om in die Wes-Kaap se voetspore te volg," sê Madikizela.